**Αρ. Φακ:** Υ.Ε. 03.08.092

**ΕΙΣΗΓΗΤΙΚΗ ΕΚΘΕΣΗ**

**Θέμα: Νόμος που κυρώνει τη Συμφωνία μεταξύ της Κυπριακής Δημοκρατίας και Δημοκρατίας της Σερβίας για συνεργασία στον τομέα της προστασίας από καταστροφές**

Το Υπουργείο Εξωτερικών, κατόπιν Ρηματικής Διακοίνωσης της Πρεσβείας της Σερβίας, στις 07 Οκτωβρίου 2019 προώθησε στο Υπουργείο Εσωτερικών προσχέδιο συμφωνίας μεταξύ της Δημοκρατίας της Σερβίας και της Κυπριακής Δημοκρατίας για συνεργασία στον τομέα της προστασίας από καταστροφές.

2. Σκοπός της Συμφωνίας είναι η ρύθμιση του πλαισίου συνεργασίας ανάμεσα στην Κυπριακή Δημοκρατία και τη Δημοκρατία της Σερβίας για την πρόληψη καταστροφών και την εθελοντική παροχή αμοιβαίας συνδρομής σε περίπτωση καταστροφών και στα δυο κράτη.

3. Επειδή η πρόληψη και ετοιμότητα αποτελούν βασικές συνιστώσες της αποτελεσματικής αντίδρασης στις καταστροφές, και η επένδυση στην πρόληψη των καταστροφών έχει ως όφελος τη διάσωση ζωών και μέσων διαβίωσης, ελαχιστοποιώντας παράλληλα τις οικονομικές και υλικές ζημιές, κρίθηκε σκόπιμο όπως η Κυπριακή Δημοκρατία αποδεχτεί την πρόταση της Δημοκρατίας της Σερβίας για τη σύναψη διμερούς Συμφωνίας.

4. Το Υπουργικό Συμβούλιο κατά τη συνεδρία του ημερομηνίας 24/6/2021 ενέκρινε το κείμενο της Συμφωνίας μεταξύ της Κυβέρνησης της Κυπριακής Δημοκρατίας με την Κυβέρνηση της Δημοκρατίας της Σερβίας, για συνεργασία στον τομέα προστασίας από καταστροφές και εξουσιοδότησε τον Υπουργό Εσωτερικών να προχωρήσει σε υπογραφή της εν λόγω Συμφωνίας, η οποία υπογράφηκε στο Βελιγράδι στις 2/7/2021.

5. Κατόπιν της υπογραφής της Συμφωνίας, ετοιμάστηκε το κυρωτικό νομοσχέδιο το οποίο έτυχε της απαραίτητης νομοτεχνικής επεξεργασίας από το Γενικό Εισαγγελέα της Δημοκρατίας και υποβλήθηκε με Πρόταση στη συνεδρία του Υπουργικού Συμβουλίου ημερομηνίας 5 Ιανουαρίου 2022, όπου και έτυχε έγκρισης.

6. Ο Υπουργός Εσωτερικών με το παρόν Επεξηγηματικό Σημείωμα, καταθέτει στη Βουλή των Αντιπροσώπων για ψήφιση το νομοσχέδιο με τίτλο «Ο περί της Συμφωνίας μεταξύ της Κυβέρνησης της Κυπριακής Δημοκρατίας με την Κυβέρνηση της Δημοκρατίας της Σερβίας, για συνεργασία στον τομέα προστασίας από καταστροφές (Κυρωτικός) Νόμος του 2021»

ΥΠΟΥΡΓΕΙΟ ΕΣΩΤΕΡΙΚΩΝ

ΛΕΥΚΩΣΙΑ